CELEX: C2006/048/26
Language: da
Date: 2006-02-25 00:00:00
Title: Sag C-422/05: Sag anlagt den  28. november 2005  af Kommissionen for De Europæiske Fællesskaber mod Kongeriget Belgien

25.2.2006   
            
            
               DA
            
            
               Den Europæiske Unions Tidende
            
            
               C 48/13
            
         Sag anlagt den 28. november 2005 af Kommissionen for De Europæiske Fællesskaber mod Kongeriget Belgien
   (Sag C-422/05)
   (2006/C 48/26)
   Processprog: fransk
   Ved De Europæiske Fællesskabers Domstol er der den 28. november 2005 anlagt sag mod Kongeriget Belgien af Kommissionen for De Europæiske Fællesskaber ved F. Benyon og M. Huttunen, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Det fastslås, at Kongeriget Belgien har tilsidesat sine forpligtelser i henhold til direktiv (EF) 2002/30 (1) og traktatens artikel 10, stk. 2, sammenholdt med traktatens artikel 249, stk. 3, idet det har vedtaget kongelig anordning af 14. april 2002, der regulerer visse civile subsoniske jetflyvemaskiners natlige flyvninger.
            
         
               2.
            
            
               Kongeriget Belgien tilpligtes at betale sagens omkostninger.
            
         Anbringender og væsentligste argumenter:
   Anordningens bestemmelser specificerer de typer fly, der ikke må anvendes i belgiske lufthavne mellem kl. 23 og kl. 6. Idet der tages udgangspunkt i bypassforholdet, anvendes der i den kongelige anordning en tilgangsvinkel, der er forskellig fra tilgangsvinklen i direktiv 2002/30/EF, som er baseret på certificeringsproceduren. Denne tilgangsvinkel svarer til tilgangsvinklen i forordning nr. 925/1999/EØF, som allerede blev ophævet ved direktiv 2002/30/EF.
   Ifølge artikel 16 i direktiv 2002/30/EF, der trådte i kraft den 28. marts 2002, vedtager og offentliggør medlemsstaterne de love og administrative bestemmelser, der er nødvendige for at efterkomme direktivet senest den 28. september 2003. Den belgiske kongelige anordning blev vedtaget før udløbet af fristen for gennemførelse af direktivet. Kommissionen har henvist til Domstolens praksis, hvorefter det følger af EF-traktatens artikel 10, sammenholdt med artikel 249, og af direktivet selv, at medlemsstaterne, mens gennemførelsesfristen løber, skal afholde sig fra at træffe foranstaltninger, der kan bringe virkeliggørelsen af det i direktivet foreskrevne resultat i alvorlig fare. Med en tilgangsvinkel i forhold til driftsrestriktioner, som sigter på udfasning af omcertificerede civile subsoniske jetflyvemaskiner, der er fuldkommen forskellig fra den vinkel, der anlægges i direktivet, bringer den kongelige anordning virkeliggørelsen af det i direktivet foreskrevne resultat i alvorlig fare.
   
      (1)  EFT L 85 af 28.3.2002, s. 40.